ДыщэкIым и дерсхэр
ЩэкIуэгъуэм и 11-м къыщыщIэдзауэ и 16 пщIондэ Москва щекIуэкIащ «2013 гъэм и гъэсакIуэ нэхъыфI» урысейпсо зэхьэзэхуэ. Абы фIыкIэ зи цIэ къыщраIуахэм яхэхуащ Налшык дэт Сабий сад №50 МКДОУ-м и гъэсакIуэ ДыщэкI Алесэ.
«ДжэгукIэхэмрэ зэрыджэгу хьэпшыпхэмрэ» номинацэм и лауреат хъуа гъэсакIуэ Iэзэм ита дерсхэр нэхъыфIу къыщалъытащ УФ-м и щIыналъэ зэмылIэужьыгъуэхэм къикIа цIыху 60-м я зэфIэкI щагъэлъэгъуа зэпеуэм.
Iыхьищу гуэшауэ зэхэта зэхьэзэхуэм и пэщIэдзэри я творческэ зэфIэкIхэм теухуауэ ягъэхьэзыра лэжьыгъэхэр зэпеуэм хэтхэм заочнэу ягъэлъэгъуащ. Ар ехъулIэныгъэкIэ къезыхьэлIа ДыщэкIыр Москва щекIуэкIа кIэух Iыхьэм ирагъэблэгъащ икIи къыхуагъэува къалэнхэм хуэдэ щымыIэу пэлъэщащ. Москва дэт сабий садхэм ящыщ зым и гъэсэн цIыкIухэм абы телъыджэу ядригъэкIуэкIащ псори хьэщыкъ зыщIа джэгукIэ дерсхэр.
ДыщэкI Алесэ «лауреат» цIэр зыхуагъэфэща цIыхуи 10-м яхэхуащ. КъищынэмыщIауэ, Москва психологиемрэ педагогикэмкIэ дэт и университетым пщIэншэу щрагъэджэну зэрырагъэблагъэмкIэ абы дэфтэр къратащ. Къыхэгъэщыпхъэщ ар цIыхуитIым фIэкIа зэралъымысар.
«2013 гъэм и гъэсакIуэ нэхъыфI» урысейпсо зэпеуэр къызэрагъэпэщащ УФ-м Егъэджэныгъэмрэ щIэныгъэмкIэ и министерствэмрэ Урысейм и Профсоюзхэм я Совет Нэхъыщхьэмрэ.
ЛЪОСТЭН Музэ.
